
                        Nr. PLx 393/2022

București, 07.09.2022
BIROULUI  PERMANENT

AL

CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru aprobarea Ordonanței de urgență a Guvernului nr. 68/2022 privind unele măsuri pentru asigurarea sălii principale de conferință necesare pentru organizarea și desfășurarea celei de-a 21-a ediții a Conferinței Plenipotențiarilor Uniunii Internaționale a Telecomunicațiilor la București, în perioada 26 septembrie-14 octombrie 2022, transmis spre dezbatere în fond, în procedură de urgenţă, Comisiei pentru tehnologia informației și comunicațiilor și Comisiei pentru buget, finanţe şi bănci, cu adresa nr. PLx 393/2022 din 22 iunie 2022,  Camera Deputaţilor fiind Cameră decizională. 

     
În raport cu obiectul şi conţinutul său, iniţiativa legislativă face parte din categoria legilor ordinare.

             PREŞEDINTE
                                                         PREŞEDINTE

     
Bogdan-Iulian HUŢUCĂ 
                                    Ioan-Sabin SĂRMAȘ

RAPORT COMUN
asupra

proiectului de Lege pentru aprobarea Ordonanței de urgență a Guvernului nr. 68/2022 privind unele măsuri pentru asigurarea sălii principale de conferință necesare pentru organizarea și desfășurarea celei de-a 21-a ediții a Conferinței Plenipotențiarilor Uniunii Internaționale a Telecomunicațiilor la București, în perioada 26 septembrie-14 octombrie 2022  

În conformitate cu prevederile art. 95 și ale art. 117 alin. (3) din Regulamentul Camerei Deputaţilor, republicat, cu modificările și completările ulterioare, Comisia pentru tehnologia informației și comunicațiilor și Comisia pentru buget, finanţe şi bănci au fost sesizate, spre dezbatere în fond, în procedură de urgenţă, cu proiectul de Lege pentru aprobarea Ordonanței de urgență a Guvernului nr. 68/2022 privind unele măsuri pentru asigurarea sălii principale de conferință necesare pentru organizarea și desfășurarea celei de-a 21-a ediții a Conferinței Plenipotențiarilor Uniunii Internaționale a Telecomunicațiilor la București, în perioada 26 septembrie-14 octombrie 2022, transmis cu adresa nr. PLx 393/2022 din 22 iunie 2022.

Senatul, în calitate de primă Cameră sesizată, a adoptat proiectul de lege în şedinţa din 20 iunie 2022.


Conform prevederilor art. 75 din Constituţia României, republicată, şi ale  art. 92 alin. (9) pct. 2 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

La dezbaterea proiectului de Lege s-a avut în vedere avizul favorabil al Consiliului Legislativ.

Proiectul de lege supus dezbaterii are ca obiect de reglementare instituirea unor măsuri bugetare destinate organizării şi desfăşurării celei de-a 21-a ediţii a Conferinţei Plenipotenţiarilor Uniunii Internaţionale a Telecomunicaţiilor la Bucureşti, în perioada 26 septembrie - 14 octombrie 2022. Proiectul vizează autorizarea ANCOM să efectueze cheltuielile necesare ducerii la îndeplinire a obligaţiei de a pune la dispoziţia Uniunii Internaționale a Telecomunicațiilor o sală principală de conferinţă cu o capacitate de maximum 2000 de persoane la locul de desfăşurare a celei de-a 21-a ediţii a Conferinţei Plenipotenţiarilor din anul 2022, obligaţie asumată prin Acordul între Guvernul României şi Uniunea Internaţională a Telecomunicaţiilor, crearea urgentă a cadrului legislativ necesar pentru ca ANCOM să poată asigura finanţarea cheltuielilor indicate mai sus, prin reglementarea cu caracter excepţional a unor dispoziţii derogatorii de la prevederile Legii nr.69/2010, şi ale Legii nr.500/2002, după caz, astfel încât să asigure fondurile necesare pentru efectuarea cheltuielilor în cauză, instituirea unor măsuri care să permită achiziţia în regim de urgenţă de către ANCOM a serviciilor privind, dar fără a se limita la închirierea, amplasarea unei structuri provizorii pe terenul aferent Palatului Parlamentului, dotarea structurii provizorii cu mobilier, echipamente audio-video, sisteme de conferinţă, echipamente de interpretariat şi traducere simultană, generatoare, toate facilităţile şi instalaţiile necesare, servicii auxiliare etc., amplasarea unui culoar de trecere, care asigură legătura directă dintre structura provizorie şi sălile Palatului Parlamentului, precum şi asistenţă tehnică, demontare şi dezinstalare după desfăşurarea Conferinţei. Limitele maxime de cheltuieli şi alte măsuri necesare pentru realizarea activităţilor prevăzute se stabilesc prin hotărâre a Guvernului care să completeze cheltuielile şi măsurile necesare organizării Conferinţei, deja aprobate prin Hotărârea Guvernului nr.607/2022. 



Potrivit reglementărilor art. 62 și ale art. 64 din Regulamentul Camerei Deputaţilor, republicat, cu modificările și completările ulterioare, membrii celor două Comisii au examinat iniţiativa legislativă în şedinţe separate. 

Membrii Comisiei pentru tehnologia informației și comunicațiilor au dezbătut proiectul de lege în ședința din data de 28 iunie 2022. La ședință au fost prezenți deputații conform listei de prezență. 


Membrii Comisiei pentru buget, finanţe şi bănci au examinat proiectul de lege în ședința din data de 7 septembrie 2022. La ședința Comisiei pentru buget, finanţe şi bănci deputații și-au înregistrat prezența conform listei de prezență.

La lucrările Comisiilor au participat, în calitate de invitați, din partea Autorității Naţionale pentru Administrare şi  Reglementare în Comunicaţii (ANCOM) domnul Marius Săceanu –director și domnul Alexandru Cozma, șef serviciu.  

În urma examinării proiectului de lege şi a opiniilor exprimate, membrii celor două Comisii au hotărât, cu majoritate de voturi, să propună plenului Camerei Deputaţilor, adoptarea proiectului de Lege pentru aprobarea Ordonanței de urgență a Guvernului nr. 68/2022 privind unele măsuri pentru asigurarea sălii principale de conferință necesare pentru organizarea și desfășurarea celei de-a 21-a ediții a Conferinței Plenipotențiarilor Uniunii Internaționale a Telecomunicațiilor la București, în perioada 26 septembrie-14 octombrie 2022, în forma adoptată de Senat. 

În raport cu obiectul şi conţinutul său, iniţiativa legislativă face parte din categoria legilor ordinare.
                          PREŞEDINTE                                          PREŞEDINTE                                                                                                                                                                                                                                                                                                                                                                                                                                                                

                Bogdan-Iulian HUȚUCĂ                              Ioan-Sabin SĂRMAȘ                                                                                     
                      SECRETAR                                                      SECRETAR
                Iulius Marian FIRCZAK                              Radu-Dinel MIRUȚĂ                        
Şef serviciu                                                           

Giorgiana ENE                                                                             
                                      
Consilier parlamentar 






Consilier parlamentar

Valentina ROTARU            

